കാബൂളില് വീണ്ടും ഭീകരാക്രമണമുണ്ടായേക്കാമെന്ന് യു.എസ് മുന്നറിയിപ്പ് വാഷിങ്ടണ്: കാബൂളില് വീണ്ടും ഭീകരാക്രമണമുണ്ടായേക്കാമെന്ന മുന്നറിയിപ്പുമായി അമേരിക്ക. പ്രസിഡന്റ് ജോ ബൈഡനും വൈസ് പ്രസിഡന്റ് കമല ഹാരിസുമാണ് ഇതുസംബന്ധിച്ച മുന്നറിയിപ്പ് നല്കിയതെന്ന് വൈറ്റ് ഹൗസ് പ്രസ് സെക്രട്ടറി ജെന് പസ്കി പറഞ്ഞു. കാബൂളിലെ സുരക്ഷാദൗത്യത്തില് ജാഗ്രത പുലര്ത്തണമെന്ന് ഇരുവരും നിര്ദേശിച്ചു.വരും ദിവസങ്ങളില് അമേരിക്കയുടെ കാബൂള് ഒഴിപ്പിക്കല് ദുഷ്കരമാകാനാണ് സാധ്യത. ഏറ്റവും നല്ല സുരക്ഷ കാബൂളില് ഒരുക്കാന് ശ്രദ്ധിക്കുന്നുണ്ട്. ആയിരക്കണക്കിനാളുകളെ പ്രതിദിനം അഫ്ഗാനില് നിന്ന് വ്യോമമാര്ഗം യു.എസ് പുറത്തെത്തിക്കുന്നുണ്ടെന്നും പ്രസ് സെക്രട്ടറി പറഞ്ഞു. എത്രയും പെട്ടെന്ന് മുഴുവന് യു.എസ് പൗരന്മാരേയും അഫ്ഗാനില് നിന്ന് പുറത്തെത്തിക്കുകയാണ് ലക്ഷ്യമെന്നും അദ്ദേഹം കൂട്ടിച്ചേര്ത്തു.എയര്പോര്ട്ട് ഗേറ്റുകളില് നിന്ന് മാറിനില്ക്കാന് പൗരന്മാരോട് യു.എസ് നിര്ദേശിച്ചിട്ടുണ്ട്. വിമാനത്താവളത്തിലേക്കുള്ള യാത്ര ഒഴിവാക്കാനും നിര്ദേശമുണ്ട്. ഭീകരാക്രമണമുണ്ടാവാനുള്ള സാധ്യത മുന്നില്കണ്ടാണ് പൗരന്മാര്ക്ക് യു.എസ് വീണ്ടും മുന്നറിയിപ്പ് നല്കിയത്. നിലവില് 12ഓളം യു.എസ് വിമാനങ്ങളാണ് കാബൂളില് രക്ഷാപ്രവര്ത്തനം നടത്തുന്നത്. നേരത്തെ കാബൂളില് ഐ.എസ് നടത്തിയ ഭീകരാക്രമണത്തില് കുട്ടികള് ഉള്പ്പടെ 100ലധികം ആളുകള് കൊല്ലപ്പെട്ടിരുന്നു. 13ഓളം യു.എസ് സൈനികര്ക്കും ആക്രമണത്തില് ജീവന് നഷ്ടമായിരുന്നു.